Danske myndigheder opfordrer til at aflyse alle arrangementer over 1000 mennesker på grund af coronavirus.

Det oplyser statsminister Mette Frederiksen (S) på et pressemøde fredag.

Opfordringen kommer til at gælde indtil slutningen af marts, men kan blive yderligere forlænget.

Ved arrangementer med under 1000 deltager opfordres arrangørerne til at overveje smitterisiko ved at gennemføre arrangementet og altså enten aflyse, udskyde eller afholde arrangementet med et begrænset antal mennsker.

TV 2 Lorry har herunder samlet et overblik over, hvad det får af betydninger for kulturelle begivenheder i vores område.

Aflyste arrangementer: Gentofte Bogmesse, der skulle afholdes lørdag den 7. marts, aflyses. Folkekirkens Nødhjælp aflyser søndagens landsindsamling til fordel for verdens fattigste. Udsolgte koncerter på spillestedet Store Vega, der kan rumme 1500 gæster, vil som udgangspunkt ikke blive gennemføret. ​​​ Alle stævner og idrætsarrangementer under DGI med over 1.000 deltagere bliver aflyst. Det rammer blandt andet gymnastikstævnet Forårsdage i Roskildehallerne i weekenden, hvor der ifølge sn.dk skulle være omkring 10.000 deltagere. Roskilde Handi-Festival, der skulle holdes den 11. marts aflyses, da der ville komme over 1000 handicappede, som udgør en udsat gruppe. KVINFOs fest i Vega den 8. marts i forbindelse med Kvindernes Internationale Kampdag er aflyst. Orkesterfestivalen for 1.500 børn og unge musicerende lørdag og søndag i DR's Koncerthuset i denne weekend er blevet aflyst. Gymnastikopvisningen GymHelsinge til afholdelse lørdag den 7. marts aflyses. Den landsomspædende klimastrejke FridaysForFuture, som skulle have fundet sted blandt andet i København den 13. marts, er aflyst. Helsingør Kommunes krisestab besluttet at aflyse Helsingør Loppetorv, der skulle have været afholdt i weekenden i værftshallerne. Demonstrationen mod meningsløs vold i nattelivet af gruppen Voldens Bagside er aflyst og ventes flyttet til en ny dato.





Udskudte arrangementer: De planlagte grundlovsceremonier i landets kommuner, hvor nye statsborgere officelt tildeles et statsborgerskab i en håndtryksseance, udskydes. Seniorfest 2020, der skulle have været afholdt i morgen lørdag i Herlev Hallerne, udskydes til et ikke nærmere defineret tidspunkt. Nordic Meetings & Events Expo i Forum, der skulle afholdes den 25. og 26. marts, udskydes til den 2. og 3. september. Sangerinden Lis Sørensen skulle denne weekend have spillet på Portalen i Greve, hvor Poul Krebs, Kristian Jørgensens All Stars og Rosa fra Rouladegade også figurerede på plakaten. Koncerterne bliver gennemført på et senere tidspunkt. Ræson Vidensfestival 2020, der skulle have fundet sted på lørdag 14. marts i Imperialbiografen ved Vesterport Station, er udskudt. Arrangørerne leder efter en ny dato. Koncerten med den britiske sanger King Krule i K.B. Hallen 7. marts bliver udskudt til september med nyt spillested fordelt over to dage. De udskudte shows kommer til at finde sted 3. og 4. september i VEGA i stedet for.

Afholdes med begrænset antal mennesker: TV2-programmet "X-Factor" blev fredag aften afholdt uden tilskuere. Dansk melodigrandprix lørdag 7. marts i Royal Arena bliver afholdt uden tilskuere. Alle kampe i Superligaen og Nordicbetligaen i den kommende runde - fredag til mandag - bliver afholdt uden tilskuere. FC København vil desuden spille sin kamp i Europa League 12. marts mod Istanbul Basaksehir uden tilskuere i Parken. Ishockeyligaens grundspil færdigspilles uden tilskuere. Det Kongelige Teater vil kun sælge hver anden billet til sine forestillinger resten af marts. P8 Jazz Alive 2020 One Night Only i DR Koncerthuset fredag 6. marts bliver afholdt uden publikum. Statens Museum for Kunst har besluttet, at der maksimalt vil blive lukket 900 personer ind på museet ad gangen. Cykelmessen Copenhagen Bike Show, der afholdes den 14. og 15. marts, har refunderet alle billetter og i stedet uddelt gratis adgang til maks 600 personer ad gangen.

Se også vores liveblog fra fredag, hvor arrangementer lod sig aflyse én for én.